钦定古今图书集成/明伦汇编/官常典/第585卷 > 《为郑儋尚书谢河东节度使表》令狐楚
## 钦定古今图书集成/明伦汇编/官常典/第585卷 > 《为郑儋尚书谢河东节度使表》令狐楚

臣某上衙官窦及回，伏奉十月二十九日诏书，授臣
朝散大夫、检校工部尚书兼御史大夫太原尹北都
留守、充河东节度度支营田观察处置等使，勋赐如
故”者。宠章明命，忽降自天，捧受兢惶，不知所措。臣某
性禀愚懦，才惟薄劣，居常励己，进匪因人，心无所营，
宦不期达。伏蒙陛下旁罗俊乂，登用贤良，擢臣于《博
士之中，授臣以良史之任。其后骤昇郎署，猥在朝行，
尘忝日深，光耀隆极。徒思报效，未有因缘。旋属边上
选能，军中乏使，特蒙宸眷，遣佐兵符。空知徇公，无以
称职。望帝城而积恋，倏已四年；处戎幕而怀忧，若临
千仞。本使李说，暂婴疾苦，奄从薨逝。伏以天威远被，
庙略克成。将士等尽忠义之心，竭恭“敬之力，保完府
库，镇定城池，奸宄不生，三军如一。军使李辅光，器能
周敏，智识通明，与臣同心，祇奉王事。岂意殊常渥泽，
忽出于宸衷；不次荣名，并加于朽质。仰承雨露，使在
云霄，跼影竞魂，心惊股战，进非所据，惧不自胜。臣伏
以太原守在北门，地方千里，丰沛故壤，陶唐遗人，合
求勋贤，膺此委用。如臣山东弱植，海内散材，非郤縠
礼乐之资，无翁归文武之用。将何以佩六官之印绶，
平三府之宪章，节御万人，典司百事？天庭高邈，陈让
无由，感恩而涕下霑襟，忍愧而汗流浃背。谨以三日
上讫，敷陈天意，叶畅军情。纶言一宣，列校相庆。臣誓
当恭承睿算，虔奉圣慈。以安人和众为心，用报国忘
家为志。冀伸本分，上答圣明。所守有限，不获陈谢。臣
无任感戴屏营之至。